Eigil Andersen (SF), 2011-01-20:
Lovforslaget her er en broget buket af mindre forbedringer og betænkelige forringelser, og jeg er helt enig med den socialdemokratiske ordfører i, at den buket, der er bundet her, er en blanding af roser og tidsler.
Der er mange tilfælde, hvor lønmodtagere glemmer at hæve deres feriepenge i de såkaldte feriekortordninger, og hvor arbejdsgiveren så bare stikker pengene i baglommen.
Det er forbudt, men alt tyder på, at det desværre nok sker mange gange, også selv om lovgivningen siger, at uhævede feriepenge skal indbetales til Arbejdsmarkedets Feriefond.
Når medierne kan fortælle, at kun 300-400 af Dansk Byggeris ca. 6.000 medlemsvirksomheder har indbetalt uhævede feriepenge til Arbejdsmarkedets Feriefond i en 4-års-periode fra 2003, er det simpelt hen alt, alt for lille et tal, når man tænker på, hvor mange jobskift og hvor mange korte ansættelsesforhold der er i byggebranchen.
Lovforslaget lægger så op til, at der skal tages 150 stikprøver årligt.
Det er et lille fremskridt, men jeg tror, det er alt for lidt til at komme arbejdsgivernes misbrug til livs, og det må vi så drøfte nærmere i udvalgsarbejdet.
Her forbedrer lovforslaget forholdene, idet det vil være sådan, at flere fritstillede fremover ikke kan påtvinges ferie i perioden.
Men regeringen støtter fortsat også visse undtagelser, og vi mener i SF, at disse undtagelser bør fjernes.
Der bør simpelt hen være et princip om, at ferielovens regler om varsling af ferie skal gælde i alle tilfælde.
Det vil sige, at hovedferien skal varsles mindst 3 måneder før og restferie mindst 1 måned før.
Hvorfor det? kan man så spørge.
Det er meget ulykkeligt for parforholdet og også for familielivet i øvrigt, når mor og far må holde ferie på forskellige tidspunkter.
Ferieloven er generelt indrettet sådan, at sådan kan det komme til at foregå, og sådan vil det desværre også være fremover med ferieloven.
Men et minimum af beskyttelse, og det er det, vi taler om her, bør gå ud på, at arbejdsgiveren altid skal varsle ferien efter ferielovens regler, og det bør også gælde i alle de tilfælde, hvor en arbejdsgiver fyrer en medarbejder og fritstiller vedkommende.
Så er der med den varsling trods alt lidt bedre muligheder for, at ægtefællen til den fyrede kan spørge på sin arbejdsplads, om han/hun kan få ferie på samme tidspunkt, så familien ikke bliver splittet op, men kan holde ferien samlet.
EU kræver, at den enkelte lønmodtager hvert år skal holde mindst 4 ugers ferie.
Sådan en mulighed for overførsel af ferie kommer kun med i overenskomsten, hvis fagforbundene mener, at arbejdsgiverne ikke vil presse medarbejderne til en overførsel af ferie til næste ferieår på en urimelig måde.
Sådan er de nuværende regler.
Nu vil regeringen så ændre loven sådan, at overførsel af den femte ferieuge til det næste ferieår altid kan ske, medmindre der er direkte forbud imod det i overenskomsten.
Men de nuværende overenskomster er jo indrettet efter den hidtidige lovgivning, så der er formentlig ingen af den slags forbud i de eksisterende overenskomster.
Så kunne man forestille sig, at fagforbundene vil kræve et sådant forbud ved kommende overenskomstforhandlinger, men det vil arbejdsgiverne selvfølgelig sige nej til, hvis de via lovgivningsmagten har fået foræret, at der kommer den her større fleksibilitet set med arbejdsgiverøjne.
LO siger klart nej til den her del af lovforslaget, og også i SF mener vi, at det bør ændres.
Der er også en debat om udveksling af oplysninger mellem Feriekonto og a-kasserne.
A-kassernes Samvirke, LO, FTF og AC har nogle yderst relevante synspunkter om, hvordan det mest hensigtsmæssigt kan foregå.
Jeg vil opfordre til, at vi kigger nærmere på det, og at der bliver lyttet til de meget konstruktive forslag, der er fra lønmodtagersiden, herunder at visse nærmere retningslinjer i forholdet mellem Feriekonto og a-kasserne først fastsættes efter en forhandling med A-kassernes Samvirke og ikke enevældigt af direktøren for Personalestyrelsen.
Jeg er sikker på, at en sådan dialog og et sådant samarbejde er det bedste for alle parter, selv om det desværre ikke har været og fortsat ikke er denne regerings kendetegn at gøre sådan.
Det er ikke dialog, man har kørt efter, og det er en stor fejl.
Nu kan jeg se, at min taletid er udløbet, men jeg har lidt mere at sige, og det vil jeg gerne gøre i anden runde.